150 fá að koma saman í stað 50, samkvæmt nýjum sóttvarnareglum sem taka gildi næsta þriðjudag. Stíga á fyrsta skrefið í átt að því að afnema grímuskyldu.
Svandís Svavarsdóttir, heilbrigðisráðherra, kynnti afléttingar á sóttvarnatakmörkunum eftir ríkisstjórnarfund í morgun. Reglurnar taka gildi næsta þriðjudag og gilda til 16. júní. Hundrað og fimmtíu fá að koma saman í stað 50 áður og þá verður fólki almennt ekki skylt að bera grímur lengur.
Það verður áfram skylda að vera með grímur þar sem maður er í merktum sætum, til dæmis í leikhúsum eða á tónleikum og í svona persónulegri þjónustu eins og hárgreiðslu og nuddi og því um líkur en annars er grímuskyldan þá meira orðin eins og undantekning heldur en regla.
300 mega frá þriðjudeginum sækja menningar- og íþróttaviðburði. Líkamsræktarstöðvar og sundlaugar geta aftur tekið upp starfsemi án takmarkana og þá verður veitinga- og skemmtistöðum leyft að taka á móti gestum til klukkan ellefu. Jafnframt verður tveggja metra reglan að eins metra reglu í einhverjum tilvikum.
Sums staðar í ýmis konar þjónustu eins og til dæmis á veitingahúsum þar sem við förum niður í einn metra á milli borða sem skiptir mjög miklu máli veitingahús sem eru að reka sína starfsemi í litlum rýmum sem myndu lítið finna fyrir aukningunni úr 50 í 150.
Hvað varðar breytingar á landamærunum var ákveðið að boðað litakóðakerfi á landamærum taki ekki gildi þar sem nú sé stefnt að því að aflétta aðgerðum hraðar á landamærum gagnvart öllum löndum en áður var talið unnt. Þá fellur reglugerð um bann við ónauðsynlegum ferðalögum úr gildi 1. júní.
Fyrst og fremst er ég að framlengja reglugerðina um landamærin til 15. júní en sóttkvíarhús verða aflögð frá og með 1. júní þannig að það er meginbreytingin. Fórstu eftir ráðleggingum sóttvarnalæknis í einu og öllu? Já. Við vorum sammála um þetta allt saman.
150 fá að koma saman í stað 50 og grímuskylda verður afnumin að hluta samkvæmt nýjum sóttvarnareglum sem taka gildi næsta þriðjudag. Skyldudvöld í sóttvarnahúsi verður felld úr gildi 1. júní.